Произхожда от благородническо семейство от Прованс. На 16 години постъпва на военна служба в полка на Лангдок и е изпратен в Индия през 1776 г. Участва в защитата на френската колония Пондичери по време на Англо-френската война (1778 – 1783), но британците надделяват и завземат града през октомври 1778, при което той попада в плен. Освободен е и се връща във Франция, след което взема участие във втора експедиция към Индия през 1782 – 1783. След това се уволнява от армията и се отдава на разгулен живот. При избухването на Френската революция от 1789 е привърженик на демократичната кауза и става един от администраторите на департамента Вар. През 1792 е член на висшия съд в Орлеанс, а по-късно същата година е изпратен като комисар към френската армия в Италия. Избран е в Конвента като представител на департамента Вар. През януари 1793 гласува за смъртно наказание на крал Луи XVI. По време на честите си мисии в югоизточната част на Франция във връзка с роялистките бунтове при обсадата на Тулон се запознава с Наполеон Бонапарт.